DÔVODOVÁ SPRÁVA

A. Všeobecná časť
Ministerstvo školstva, výskumu, vývoja a mládeže Slovenskej republiky predkladá návrh vyhlášky Ministerstva školstva, výskumu, vývoja a mládeže Slovenskej republiky o kvalifikačných predpokladoch pedagogických zamestnancov a odborných zamestnancov  (ďalej len „návrh vyhlášky“)  v súlade s § 85 písm. a) zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon“) z dôvodu potrieb aplikačnej praxe.
Cieľom návrhu vyhlášky je podrobne upraviť požiadavky na kvalifikačné predpoklady na výkon pedagogickej činnosti pedagogických zamestnancov a odborných zamestnancov a postup pri posudzovaní plnenia kvalifikačných predpokladov na výkon pracovnej činnosti v jednotlivých kategóriách a podkategóriách pedagogických zamestnancov a kategóriách odborných zamestnancov. Súčasťou návrhu vyhlášky je 19 príloh.
Cieľom návrhu vyhlášky v porovnaní s doterajšou vyhláškou Ministerstva školstva, vedy, výskumu a športu Slovenskej republiky č. 173/2023 Z. z. o kvalifikačných predpokladoch pedagogických zamestnancov a odborných zamestnancov je vytvorenie novej prílohy, ktorá ustanovuje kvalifikačné predpoklady kategórie pedagogického zamestnanca kandidáta a úprava prílohy kategórie učiteľ v súvislosti s rozdelením podkategórie učiteľ strednej školy na dve podkategórie – učiteľ všeobecného vzdelávania v strednej škole a učiteľ odborného vzdelávania a prípravy v strednej škole, ktoré boli ustanovené zákonom č. 325/2025 Z. z. 
Zároveň je cieľom vyhlášky sprehľadniť požiadavky na kvalifikačné predpoklady na výkon pracovnej činnosti pedagogických zamestnancov a odborných zamestnancov a postup pri posudzovaní plnenia kvalifikačných predpokladov na výkon pracovnej činnosti v jednotlivých kategóriách a podkategóriách pedagogických zamestnancov a kategóriách odborných zamestnancov. 
Návrh vyhlášky nie je predmetom vnútrokomunitárneho pripomienkového konania.
Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a s právom Európskej únie. 
Návrh vyhlášky nepredpokladá vplyvy na rozpočet verejnej správy, vplyvy na manželstvo, rodičovstvo a rodinu, sociálne vplyvy, vplyvy na podnikateľské prostredie, vplyv na limit verejných výdavkov, vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.

